Carsten Hansen (S), 2006-11-24:
Se, en gang imellem bliver man inviteret til kaffe.
Jeg har på mit partis vegne sammen med hr. René Skau Björnsson været inviteret til kaffe hos socialministeren, og jeg skal sige, at både kaffen og kagen egentlig var god.
Men se, når man så skal sluge kameler, samtidig med at man skal drikke kaffe, så går det galt.
Og i den forbindelse vil jeg gerne have lov til at sige til både De Radikale og Dansk Folkeparti: Tak for kaffe!
Den kamel, jeg skulle sluge, var for stor en pris til, at vi vil være med.
Vi blev spurgt om mange forskellige grunde til, at vi ikke kunne gå med til at fortsætte med at tvangsudskrive særskatter hos lejerne, og jeg skal her redegøre for, hvorfor Socialdemokraterne selvfølgelig ikke er med i det her.
Man kunne næsten fristes til at sige, at det her øger uligheden i samfundet i en grad, som vi jo selvfølgelig ikke kan være med til, vi, der har stået for sammenhængskraften, vi, der har stået for at opbygge en ordentlig almen sektor, vi, der har stået for et velfærdssamfund, vi kunne være bekendt.
Men her kommer liberalismen til sit sande udtryk.
Det her øger bevidst uligheden i samfundet.
Man tvangsudskriver midler for at aflaste statskassen, ja, man har tvangsudskrevet midler, så man, når den her aftale er effektueret, kommer op på i omegnen af 10 mia. kr., altså 19.000 kr. pr. lejer, 19.000 kr. pr. lejer i den almene sektor.
Det betyder så også, at den her særskat er en, man pålægger dem, som har de mindste økonomiske midler i vores samfund, nemlig alle dem, der ikke kan købe deres egne boliger.
Det er kontanthjælpsmodtageren, det er førtidspensionisten, det er folkepensionisten, der nu betaler for plejehjem i det ganske danske land, herunder også for direktørerne i Gentofte.
Det mener vi ikke er rimeligt.
Hvorfor skal man tvangsudskrive midler hos lejerne, når vi samtidig hører en finansminister sige, at vi snart er så rige, så vi ejer hele verden?
Det er ganske, ganske usympatisk.
Jeg må også sige, at jeg noterede mig, at der på Venstres landsråd i weekenden var et meget sympatisk forslag om, at lejerne skulle have mulighed for at finansiere deres låneoptag på samme måde, som ejerne i den almindelige, private sektor.
Der vedtog man så, at det måtte lejerne ikke gøre.
Frem til år 2025 er der nemlig ikke en bøjet femøre, der er ikke en eneste offentlig krone i det her.
Det er lejerne selv, der betaler for festen.
Og det finansierer man altså ved, at finansministeren låner pengene ud til 5,4 pct. til lejerne, mens han går ud og refinansierer dem til 2-2,5 pct. og 3-4 pct.
Og det betyder i virkeligheden da også et underskud på finansieringsdelen på over 2 mia. kr.
Lægger vi det sammen, har man taget mere i den særskat, man har opkrævet hos lejerne, end man har givet de rigeste i skattelettelser i det her land.
Det er jo interessant, for er regeringen ved at spare op til en skattelettelse?
Og understøtter Dansk Folkeparti nu det sammen med Det Radikale Venstre – med lejernes penge?
Det andet, jeg vil sige om, hvorfor vi ikke kan være med, er, at man selvfølgelig får mindre renoveringsindsats, når det er sådan, at pengene forsvinder til særskatter.
Der er dokumenteret et behov i regeringens egen rapport for en renovering for i størrelsesordenen 163 mia. kr. de næste 20 år, altså 17.000 kr. pr. bolig.
Det svarer meget M023S15441643KAJE.FM Page 1619
Wednesday, February 7, 2007 12:50 PM
godt til de 19.000 kr., man allerede har opkrævet
, men pengene er der ikke.
Det betyder, at den almene sektor ikke er konkurrencedygtig med andre sektorer.
Det betyder også, at borgmestrene på Vestegnen, herunder de konservative borgmestre, Venstreborgmester Kurt Hokkerup og andre, har været ude at sige, at pengene i Landsbyggefonden selvfølgelig er lejernes penge.
Så det resulterer i, at renoveringsindsatsen forsumper, den manglende indsats resulterer i, at vores boligområder forsumper, og det betyder at ghettoindsatsen selvfølgelig ikke kommer op på det niveau, den skal være på.
Socialdemokraterne har fremsat forslag om, at vi gerne vil være med til at sætte en lavere husleje ind de steder, hvor behovet er størst.
Vi vil gerne sikre, at der er en ordentlig ghettoindsats, og vi vil gerne sikre, at sektoren for at kunne leve op til konkurrencekravene også bliver renoveret.
I dag er det sådan, at når man sætter renoveringsindsatser i gang, betaler lejerne en stor del af det selv, og resten får de i tilskud fra Landsbyggefonden – samt råd og vejledning.
Det er sådan, at mange steder stiger huslejen for pensionister og andre med op til 600 til 800-900 kr. om måneden.
Det kunne man have undgået, hvis man havde sikret, at pengene var lejernes penge.
Så alt i alt må vi sige, at forslaget er dybt usympatisk, det fremmer uligheden, der bliver mindre renovering, ghettoindsatsen lider.
Derfor er Socialdemokraterne ikke med.